b'\n_START_ARTICLE_\nCorpul al XV-lea SS de cavalerie cazac\xc4\x83\n_START_SECTION_\nIstoric\n_START_PARAGRAPH_\nPeste un milion de b\xc4\x83rba\xc8\x9bi de ai c\xc4\x83ror familii \xc3\xae\xc8\x99i aveau r\xc4\x83d\xc4\x83cinile \xc3\xaen Imperiul Rus sau \xc3\xaen Uniunea Sovietic\xc4\x83 au luptat \xc3\xaen cadrul for\xc8\x9belor armate germane. Dintre to\xc8\x9bi voluntarii din Europa R\xc4\x83s\xc4\x83ritean\xc4\x83, cazacii au fost cei care au avut permisiunea s\xc4\x83 organizeze cea mai numeroas\xc4\x83 concentrare de for\xc8\x9be na\xc8\x9bionale din cadrul for\xc8\x9belor armate naziste. Cazacii au luptat \xc3\xaen cadrul Wehrmacht de la \xc3\xaenceputul Opera\xc8\x9bunii Barbarossa._NEWLINE_Vara anului 1942 a fost perioada celor mai mari succese ale germanilor pe Frontul de R\xc4\x83s\xc4\x83rit. \xc3\x8en octombrie 1942, germanii au permis \xc3\xaenfiin\xc8\x9barea \xc3\xaen Kuban a unui district semiautonom al cazacilor. Noile autorit\xc4\x83\xc8\x9bi cazace au avut posibilitatea s\xc4\x83 recruteze solda\xc8\x9bi de pe teritoriul districtului lor, din taberle de prizonieri sau din r\xc3\xa2ndul dezertorilor din Armata Ro\xc8\x99ie. Trebuie amintit cazul cel mai notabil al unor dezertori sovietici: Regimentul de infanterie nr. 436, care a trecut de partea germanilor cu tot efectivul, inclusiv ofi\xc8\x9berii \xc3\xaen august 1941. Comandantul acestui regiment, maiorul I. N. Kononov, era un cazac de pe Don. El a avut o carier\xc4\x83 de succes \xc3\xaen armata german\xc4\x83, sf\xc3\xa2r\xc8\x99ind r\xc4\x83zboiul cu gradul de general maior \xc3\xaen Corpul al XV-lea SS de cavalerie, de sub comanda generalului Helmuth von Pannwitz._NEWLINE_Panwitz a primit permisiunea \xc3\xaen mai 1943 s\xc4\x83 organizeze prima divizie de cazaci, format\xc4\x83 din dou\xc4\x83 brig\xc4\x83zi, care s-au instruit intens pentru lupt\xc4\x83 de-a lungul \xc3\xaentregii veri la M\xc5\x82awa (Mielau), la nord de Var\xc8\x99ovia. Divizia nu a fost trimis\xc4\x83 s\xc4\x83 lupte \xc3\xaempotriva Armatei Ro\xc8\x99ii ci, \xc3\xaen septembrie 1943, a fost trimis\xc4\x83 \xc3\xaen Iugoslavia, unde a fost angajat\xc4\x83 \xc3\xaen ac\xc8\x9biuni \xc3\xaempotriva partizanilor iugoslavi ai lui Josip Broz Tito. \xc3\x8en vara anului 1944, cele dou\xc4\x83 brig\xc4\x83zi au fost ridicate la rangul de divizii. De la \xc3\xaenceputul anului 1945, cele dou\xc4\x83 divizii au fost combinate pentru a deveni Corpul al XV-lea SS de cavalerie._NEWLINE_Spre sf\xc3\xa2r\xc8\x99itul r\xc4\x83zboiului, SS a preluat controlul asupra tuturor for\xc8\x9belor str\xc4\x83ine din cadrul armatei germane. Dosarul lui Himmler de la Imperial War Museum con\xc8\x9bine conversa\xc8\x9bia de pe 26 august 1944 dintre Himmler, generalul von Pannwitz \xc8\x99i \xc8\x99eful de stat major, colonelul H.-J. von Schultz. \xc3\x8en timpul acestei convorbiri s-a ajuns la o \xc3\xaen\xc8\x9belegere cu privire la soarta diviziilor de cazaci, viitorul corp al cazacilor, care urmau s\xc4\x83 fie puse sub administrarea SS \xc3\xaen ceea ce prive\xc8\x99te rezervele \xc8\x99i aprovizionarea. \xc3\x8en februarie 1945, corpul cazacilor a fost transferat \xc3\xaen cadrul Waffen-SS. \xc3\x8en ciuda refuzului lui von Pannwitz de a intra \xc3\xaen cadrul SS, \xc3\xaentregul corp de cavalerie al cazacilor a trecut \xc3\xaen subordinea SS, iar to\xc8\x9bi solda\xc8\x9bii s\xc4\x83i au devenit \xc3\xaen mod oficial parte a Waffen-SS._NEWLINE_Generalul von Pannwitz a ales s\xc4\x83-\xc8\x99i \xc3\xaenso\xc8\x9beasc\xc4\x83 subordona\xc8\x9bii cazaci \xc3\xaen timpul repatrierii for\xc8\x9bate a prizonierilor cazaci \xc3\xaen URSS \xc8\x99i a fost executat la Moscova \xc3\xaen 1947. Cei mai mul\xc8\x9bi ofi\xc8\x9beri cazaci din cadrul SS au fost executa\xc8\x9bi sau au pierit \xc3\xaen lag\xc4\x83rele de munc\xc4\x83 ale Gulagului sovietic. Cazacii de r\xc3\xa2nd din SS au fost de asemenea repatria\xc8\x9bi cu for\xc8\x9ba \xc3\xaen URSS \xc8\x99i au fost timi\xc8\x99i \xc3\xaen Gulag.'